3) การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

  บริษัทดำเนินธุรกิจผลิตและจำหน่ายเคมีเคหะภัณฑ์ที่ใช้ในบ้านเรือน อุตสาหกรรม สาธารณสุขชุมชน
  และเคมีภัณฑ์เพื่อการเกษตรกรรม
  โดยทุกผลิตภัณฑ์ที่มีสารออกฤทธิ์ที่กำหนดว่าต้องขึ้นทะเบียนจะต้องได้รับการขึ้นทะเบียนอย่างถูกต้องจากสำนักงานอาหารและยา
  กระทรวงสาธารณสุข หรือกรมวิชาการเกษตรกระทรวงเกษตรและสหกรณ์
  หรือกระทรวงอุตสาหกรรม บริษัทได้มีการปรับปรุงผลิตภัณฑ์เดิม
  และพัฒนาผลิตภัณฑ์ใหม่เพิ่มเติมมาโดยตลอด ปัจจุบันบริษัทมีผลิตภัณฑ์ที่ออกวางจำหน่ายแล้วมากกว่า
  100 ผลิตภัณฑ์ ภายใต้ 50 เครื่องหมายการค้าที่จดทะเบียนเรียบร้อยแล้ว
  สามารถแบ่งตามสายธุรกิจของกลุ่มผลิตภัณฑ์ได้ดังนี้

  []1. ผลิตภัณฑ์รักษาเนื้อไม้ (Wood Preservatives)

  เชนไดร้ท์รักษาเนื้อไม้ (Chaindrite Wood Preservative) ใช้ทาไม้ป้องกัน ปลวก มอด
  แมลงทำลายไม้อื่นๆ และการผุกร่อนของไม้ อันเนื่องมาจากเชื้อรา มีให้เลือกใช้ 3 สีคือ
  เชนไดร้ท์ ดีบี (สีน้ำตาลดำ) แอลบี (สีชา) และ ซีแอล (ไม่มีสี)

  []เชนไดร้ท์สีย้อมไม้ (Chaindrite Woodstain) ใช้ย้อมสีพื้นไม้เฟอร์นิเจอร์ ฝาผนังไม้
  ทั้งภายในภายนอก คงสภาพลายไม้ที่สวยงาม และได้สีตามต้องการ
  มีส่วนผสมของสารป้องกันเชื้อรา ป้องกันแมลงทำลายไม้ รวมทั้งป้องกันความชื้น
  และแสงอัลตร้าไวโอเล็ต ผลิตภัณฑ์สีย้อมไม้เชนไดร้ท์วู้ดสเตน
  ได้รับการขึ้นทะเบียนผลิตภัณฑ์จากสำนักงานอาหารและยา มีให้เลือกใช้ทั้งแบบเงา กึ่งเงา
  เด็คกิ้งสเตนทาเคลือบพื้นไม้นอกบ้าน และชนิดเคลือบใสด้าน

  ดีวาเทิร์น (Devatern) ผลิตภัณฑ์ แช่ จุ่ม
  หรือฉีดพ่นไม้ในงานอุตสาหกรรมเพื่อให้สารเคมีซึมผ่านเข้าเนื้อไม้ เป็นเกราะป้องกันแมลง
  และป้องกันเชื้อราทำลายไม้

  เชนไดร้ท์ ทีคออยล์ (Chaindrite Teak Oil) ผลิตภัณฑ์ที่เปรียบเสมือนเป็นโลชั่นสำหรับผิวไม้
  ใช้ทา ฉีดหรือพ่นไม้ ที่เป็นเฟอร์นิเจอร์กลางแจ้ง เช่นโต๊ะ ม้านั่ง ชุดสนาม ชิงช้าไม้
  เพื่อให้ผิวไม้มีความเนียนนุ่ม น่าสัมผัส ไม่แตกเพราะการเปลี่ยนแปลงของอากาศ
  และมีสารป้องกันเชื้อราทำลายไม้ มีชนิดแบบสเปรย์อัดแก๊สพร้อมฉีด (Aerosol)

  คอปเปอร์ คิวแนป (Kopper CuNap) ผลิตภัณฑ์ แช่ จุ่ม ทา หรือฉีดพ่น
  เพื่อให้ไม้มีความคงทนต่อแมลง และเชื้อราทำลายไม้เป็นพิเศษ
  แม้ว่าจะใช้ไม้ในสภาวะที่มีความชื้นมาก เช่น ไม้เสาที่ปักลงดิน รั้วไม้
  ไม้ระแนงสำหรับต้นไม้เลื้อย ไม้ค้ำยันต้นไม้ เป็นต้น

[]2. ผลิตภัณฑ์ป้องกันและกำจัดแมลง (Insecticide)

  เชนไดร้ท์ 1 สเปรย์ (Chaindrite 1 Spray) เป็นผลิตภัณฑ์ประเภทสเปรย์อัดแก๊สพร้อมฉีด
  (Aerosol) ใช้ป้องกันและกำจัดแมลงสาบ ปลวก มอด มด แมลงทำลายไม้และแมลงคลานอื่นๆ
  มีท่อโลหะสเตนเลสขนาดเล็กสำหรับการสอดฉีดเข้ารอยต่อและรอยแยกที่แมลงอาศัยอยู่
  มีฤทธิ์ตกค้างนาน 4-6 สัปดาห์

  []กลุ่มเชนไดร้ท์ สเตดฟาส (Chaindrite Stedfast) มีทั้งสูตรน้ำ และสูตรน้ำมัน
  ใช้ผสมน้ำเพื่อเทราดพื้นในขณะก่อสร้าง หรือฉีดลงใต้อาคารที่สร้างเสร็จแล้ว
  เพื่อป้องกันการเข้าทำลายของปลวกใต้ดินในระยะยาว
  นอกจากนี้ยังสามารถใช้ฉีดพ่นตามทางเดินและซอกมุมที่หลบซ่อนแมลงคลานบนพื้นผิวทั่วไป
  หรือฉีดบนพื้นผิวที่แมลงบินชอบเกาะ เพื่อกำจัดแมลงที่เป็นพาหะนำโรคภัยด้านสาธารณสุข
  ถ้าเป็นสูตรน้ำสามารถใช้ฉีดแมลงศัตรูในโรงเก็บธัญญาหาร โรงงานผลิตอาหาร ภัตตาคาร
  หรืออาคารสูงได้โดยไม่มีกลิ่นรบกวน

  []เชนไดร้ท์ สเปรย์กำจัดยุง (Chaindrite Mosquito)
  เป็นผลิตภัณฑ์ประเภทสเปรย์อัดแก๊สพร้อมฉีด (Aerosol) ใช้กำจัดยุง แมลงสาบ มด
  และแมลงอื่นๆ

  [][]กลุ่มผลิตภัณฑ์กำจัดแมลงเพื่อสาธารณสุขชุมชนอื่นๆ ได้แก่ ไซเปอร์แทค (Zypertac)

  วาโปน่า (Vapona) ไบฟอร์ซ (Biphorse) และเพอริท (Perit) เป็นกลุ่มผลิตภัณฑ์
  ที่มีเครื่องหมายการค้าและสูตรการผลิตแตกต่างกันไป เช่น แบบยูแอลวี
  แบบฟ็อกกิ้งที่ฉีดพ่นเป็นหมอกควัน แบบสูตรน้ำมันอีซี สูตรน้ำแบบเอ็มซี หรือสูตรน้ำแบบเอสซี
  แยกตามลักษณะการใช้งานที่แตกต่างกันไป

  เชนไดร้ท์ พาวเดอร์ (Chaindrite Powder)
  เป็นสารกำจัดปลวกและแมลงคลานชนิดผงสำเร็จรูป ไม่ต้องผสมน้ำ หรือสารอื่นใด
  สำหรับโรยหรือพ่นบริเวณที่พบเห็นแมลง โดยเฉพาะในบริเวณที่ฉีดพ่นน้ำไม่ได้ เช่นระบบไฟฟ้า
  ท่อร้อยสายไฟฟ้า ด้านหลังสวิทซ์ไฟฟ้า ตู้ต่อสาย เป็นต้น

  กลุ่มผลิตภัณฑ์กำจัดแมลงในบ้านเรือนอื่นๆ ได้แก่ ผลิตภัณฑ์โฮมการ์เด็นนิ่ง (KnacKap Sprayer
  และ Capsidose) สเปรย์สูตรน้ำฉีดพรมป้องกันกำจัดแมลงและฆ่าเชื้อโรค และ
  น้ำมันกำจัดแมลงสำหรับใช้ฉีดพ่นด้วยกระบอกฉีด (Chaindrite Oil Spray)

3. กลุ่มผลิตภัณฑ์เพื่อสุขอนามัยและทำความสะอาด (Sanitary and Cleansers)

  []กลุ่มผลิตภัณฑ์ทำความสะอาดอเนกประสงค์ทีโพล์ (Teepol Multipurpose Liquid
  Cleanser) เป็นผลิตภัณฑ์ทำความสะอาดอเนกประสงค์ชนิดเข้มข้น
  และปราศจากสารแต่งเติมตกค้างที่ก่อให้เกิดการระคายเคืองผิว เหมาะสำหรับล้างขวดนม
  ของใช้เด็ก และของใช้ที่ต้องการการทนุถนอมเป็นพิเศษ นอกจากนี้ยังใช้ล้างจานชามได้สะอาด
  หมดจด ไม่ส่งผลกระทบต่อสภาพแวดล้อมเพราะย่อยสลายได้ตามธรรมชาติ มีให้เลือกใช้ ทั้งแบบ
  อเนกประสงค์ สูตรสำหรับจามชามโดยเฉพาะ อัลกอฮอล์เจล (Teepol Alco-Gel)
  ล้างมือแบบไม่ต้องใช้น้ำ ผลิตภัณฑ์ทำความสะอาดในโรงงานอุตสาหกรรมทั่วไป (LD I-21 และ
  Defense LF)

  []ลุ่มผลิตภัณฑ์เพื่อสุขอนามัยของสุนัข เชนการ์ด (Chaingard) และการ์เดอร์ (Garder)
  ผลิตภัณฑ์หลักคือแชมพูสุนัข มีอยู่หลายสูตรผสมเพื่อให้เลือกใช้แตกต่างกันตามชนิดของสุนัข ได้แก่
  เชนการ์ด 1 ฉลากสีส้ม สำหรับสุนัขใหญ่ ฉลากสีฟ้าสำหรับสุนัขที่มีขนาดเล็ก
  แชมพูขจัดกลิ่นฉลากสีน้ำตาล และแชมพูขจัดกลิ่นและฆ่าเชื้อฉลากสีเขียวสำหรับสุนัขที่มีปัญหาคัน
  หรือรอยแผลขีดข่วนบนผิวหนังไม่มากนัก นอกจากนี้ยังมี แป้ง สบู่ และสเปรย์สูตรน้ำฉีดพ่นกรงสุนัข

  ผลิตภัณฑ์แชมพูกำจัดเหาและไข่เหา สคัลลี่ (Scully) ใช้สะดวกสระครั้งเดียวกำจัดเหาหายสนิท
  ปลอดภัย ถนอมเส้นผม มีให้เลือกใช้ทั้งแบบซอง และแบบขวด

  กลุ่มผลิตภัณฑ์ทำความสะอาดอื่นๆ ได้แก่แชมพูล้างรถยนต์คูเปอร์คาร์วอช (Cooper’s Car
  Wash) สเปรย์ฉีดพ่นยางล้อรถยนต์คูเปอร์ไทร์ไชเนอร์ (Cooper’s Tyre Shiner)

4. ผลิตภัณฑ์อื่นๆ

    กลุ่มผลิตภัณฑ์สำหรับการเกษตร ได้แก่สารจับเปียกใบ (Sherestol) และน้ำมันกำจัดเพลี้ย
    (Vite Oil)

  กลุ่มผลิตภัณฑ์สเปรย์อเนกประสงค์ ประเภทใช้หล่อลื่น ป้องกันสนิม คลายน๊อต และไล่ความชื้น
  (Cooper’s Esy Oil Spray) และประเภทสเปรย์ฉีดฆ่าเชื้อและดับกลิ่นในห้องหรือในรถยนต์
  (Cooper’s Car and Room Perfume)

  ผลิตภัณฑ์ที่บริษัทเป็นผู้แทนจำหน่าย โดยนำเข้าจากต่างประเทศเป็นแบบสำเร็จรูป
  คือเหยื่อเจลกำจัดแมลงสาบ (Siege Gel) เหยื่อพิษสำเร็จรูปสำหรับกำจัดหนู (Stun)
  และผลิตภัณฑ์กำจัดแมลงสูตรน้ำสำหรับใช้ในโรงงานผลิตอาหาร (Fendona)

3.2 การตลาดและภาวะการแข่งขัน

1. กลยุทธ์ทางการตลาด

(1) คุณภาพของผลิตภัณฑ์

คุณภาพของสินค้าที่ดีและมีความสม่ำเสมอเป็นปัจจัยหลักที่สร้างให้ผู้บริโภคเกิดความเชื่อถือและภักดีในตราสินค้า
(Brand Royalty) ทำให้ผลิตภัณฑ์ของบริษัทประสบความสำเร็จในตลาดเคมีเคหะภัณฑ์มาโดยตลอด
บริษัทจึงให้ความสำคัญอย่างมาก ตั้งแต่ขั้นตอนการพัฒนาผลิตภัณฑ์ จนถึงขั้นตอนการผลิต
โดยจะมีพนักงานประจำที่เป็นนักเคมีและวิศวกรคอยทำหน้าที่ควบคุมคุณภาพการผลิตด้วยการตรวจสอบคุณสมบัติที่กำหนดไว้
(specification) ในทุกแบทช์ (batch) และเก็บตัวอย่างไว้เพื่อการตรวจสอบย้อนหลังได้ถึง 2
ปี ในขั้นตอนของการพัฒนาผลิตภัณฑ์
บริษัทจะคำนึงถึงความปลอดภัยของผู้บริโภคและสภาพแวดล้อมเป็นหลัก
ตั้งแต่การเลือกใช้วัตถุดิบก่อนทำการผสมตามสูตร
จากนั้นจึงทำการทดสอบจนแน่ใจในเรื่องความเสถียรของสูตรก่อนส่งต่อไปทดสอบประสิทธิภาพ
เพื่อให้เป็นไปตามมาตรฐานที่กำหนด ในกรณีที่มีส่วนประกอบของสารออกฤทธิ์ควบคุม
บริษัทจะนำรายงานการทดสอบประสิทธิภาพไปขึ้นทะเบียนผลิตภัณฑ์ที่สำนักงานอาหารและยา (อย.)
กระทรวงสาธารณสุข

บริษัทได้ลงทุนด้านห้องทดลองเคมีและเครื่องมือตรวจสอบคุณภาพ
รวมทั้งอุปกรณ์การผลิตตั้งแต่แรกเริ่มการดำเนินงานจนถึงปัจจุบันเป็นมูลค่าประมาณ 50 ล้านบาท
ประกอบด้วยอุปกรณ์การตรวจสอบที่ทันสมัยเช่น Gas Chromatograph (GC) และ High
Pressure Liquid Chromatograph (HPLC)
ที่ใช้ตรวจสอบคุณภาพสารเคมีกำจัดแมลงอย่างแม่นยำรวดเร็ว
และสามารถใช้ในงานตรวจสอบคุณภาพสินค้าสำเร็จรูป
รวมทั้งใช้พัฒนาผลิตภัณฑ์ใหม่หรือปรับปรุงผลิตภัณฑ์ที่มีอยู่เดิม
นอกจากนี้ความรู้ความชำนาญงานของบุคลากรที่ได้รับประสบการณ์การทำงานจากบริษัทเชลล์แห่งประเทศไทย
ทำให้บริษัทสามารถบรรลุถึงนโยบายคุณภาพที่จะ
“ยึดถือข้อตกลงกับลูกค้าในการส่งมอบผลิตภัณฑ์ที่เป็นไปตามข้อกำหนดคุณภาพอย่างสม่ำเสมอ
มุ่งมั่นพัฒนาและปรับปรุงผลิตภัณฑ์ให้สามารถสนองความต้องการหรือดีกว่าความคาดหวังของลูกค้า
รวมทั้งคำนึงถึงความปลอดภัยของบุคลากรผู้ผลิต ผู้ใช้ผลิตภัณฑ์และสภาพแวดล้อม
ด้วยการพัฒนาบุคลากรและองค์กรอย่างต่อเนื่อง”

บริษัทได้รับการรับรองมาตรฐานที่จะช่วยเสริมสร้างคุณภาพอย่างสม่ำเสมอ
ก่อให้เกิดความมั่นใจแก่ลูกค้าในคุณภาพของผลิตภัณฑ์ มาตรฐานที่บริษัทได้รับมีดังต่อไปนี้

-   มาตรฐานระบบ ISO 9001 ในเดือนกรกฎาคม 2543 และปรับเป็นระบบ ISO 9001 :
    2000 ในเดือน มิถุนายน 2546 ครอบคลุมตั้งแต่ระบบการขาย การผลิต
    และการพัฒนาผลิตภัณฑ์

-   มาตรฐานสิ่งแวดล้อม ISO 14001 ในเดือนกุมภาพันธ์ 2545 ครอบคลุมระบบการผลิต
    และระบบพัฒนาผลิตภัณฑ์

-   มาตรฐานระบบการผลิตตามหลักเกณฑ์ที่ดีในการผลิตวัตถุอันตรายหรือ GMP (Good
    Manufacturing Practice for Hazadous Substance) ในเดือนพฤศจิกายน 2544
    และต่ออายุในเดือนตุลาคม 2546
    เป็นมาตรฐานการผลิตตามหลักเกณฑ์วิธีการที่ดีในการผลิตวัตถุอันตราย
    ในความรับผิดชอบของสำนักงานคณะกรรมการอาหารและยา (อย.) กระทรวงสาธารณะสุข
    ครอบคลุมระบบการผลิตสารกำจัดแมลงและสารทำความสะอาด

    (2) ความหลากหลายของสินค้า

ด้วยความคล่องตัวในการพัฒนาผลิตภัณฑ์หลังจากที่ได้ซื้อกิจการมาจากบริษัทเชลล์แห่งประเทศไทย
ประกอบกับนโยบายของผู้บริหารที่มุ่งเน้นการวิจัยและพัฒนามาโดยตลอดทำให้บริษัทสามารถออกผลิตภัณฑ์ใหม่ได้สอดคล้องตามความต้องการของผู้บริโภคอย่างต่อเนื่อง
ซึ่งเป็นปัจจัยสำคัญที่ทำให้บริษัทสามารถมียอดขายที่เติบโตอยู่ในเกณฑ์สูงคืออัตราการเติบโตเฉลี่ยร้อยละ
20 ในช่วง 5 ปีที่ผ่านมา โดยเฉพาะในช่วงวิกฤตเศรษฐกิจปี 2539–2541
ที่บริษัทยังมีอัตราการเติบโตของรายได้ที่ร้อยละ 5 โดยเฉลี่ยต่อปี

บริษัทมีเป้าหมายที่จะเสนอผลิตภัณฑ์ใหม่ไม่ต่ำกว่า 2 ผลิตภัณฑ์ต่อปีและพัฒนาผลิตภัณฑ์เดิมไม่ต่ำกว่า 5
ผลิตภัณฑ์ต่อปี ซึ่งรวมถึงการเปลี่ยนวัตถุดิบที่ใช้ในสูตรผสม การเปลี่ยนบรรจุภัณฑ์ให้ดีขึ้น
หรือการเพิ่มขนาดบรรจุ ในปี 2539 ผลิตภัณฑ์ทั้งหมดนับรวมทุกขนาดบรรจุมีเพียง 50 SKU (Stock
Keeping Unit เป็นหน่วยนับรวมจากประเภทผลิตภัณฑ์ที่วางจำหน่าย
และขนาดของบรรจุภัณฑ์ที่มีให้เลือกในแต่ละผลิตภัณฑ์) ซึ่งในปัจจุบันได้เพิ่มขึ้นเป็น 125 SKU
โดยประมาณ โดยบริษัทมีเป้าหมายที่จะขยายให้ถึง 200 SKU ภายใน 3 ปีข้างหน้า
ความหลากหลายของผลิตภัณฑ์และบรรจุภัณฑ์นี้จะทำให้บริษัทสามารถขยายตลาดจากฐานกลุ่มลูกค้าเดิมด้วยผลิตภัณฑ์ที่มีอยู่เดิม
หรือไปสู่ตลาดตลาดใหม่ผ่านช่องทางการจัดจำหน่ายเดิม

(3) การให้บริการ

นอกจากมุ่งเน้นที่คุณภาพสินค้าแล้ว บริษัทยังให้ความสำคัญต่อการบริการที่ดีต่อลูกค้า อาทิ
การซื้อแบบเงินสดสำหรับสินค้าจำนวนไม่มากเมื่อมีความต้องการแบบเร่งด่วนที่สำนักงานบริษัท
การให้ความสะดวกสบายในการสั่งซื้อทางโทรศัพท์หรือโทรสารสำหรับลูกค้าประจำที่เปิดบัญชีซื้อขายไว้ล่วงหน้าและกำหนดการส่งมอบสินค้าให้ถึงมือลูกค้าตรงตามเวลา
บริษัทยังให้บริการฝึกอบรมหลังการขายให้พนักงานของลูกค้าในกลุ่มอุตสาหกรรม หรือผู้ใช้รายใหญ่
เพื่อให้การใช้ผลิตภัณฑ์ถูกต้องเต็มประสิทธิภาพและมีความปลอดภัยควบคู่กันไป

ในส่วนของผู้แทนจำหน่าย บริษัทมีฝ่ายการตลาดที่จะคอยช่วยติดตาม ฝึกอบรมพนักงานขาย
และให้อุปกรณ์สนับสนุนการขายให้ผู้แทนจำหน่ายในแต่ละพื้นที่ เพื่อเข้าร่วมแก้ปัญหาเมื่อมีความจำเป็น
ตลอดจนการรับเอาความคิดเห็นของลูกค้ามาปรับปรุงและพัฒนาผลิตภัณฑ์ให้ดียิ่งขึ้น
เพื่อความมั่นใจของเจ้าหน้าที่ฝ่ายขาย และความพึงพอใจอย่างดีที่สุดของลูกค้า

(4) ราคาของสินค้า

บริษัทได้ตระหนักถึงภาวะการแข่งขันที่สูงมากในธุรกิจนี้
จึงต้องกำหนดราคาของสินค้าให้อยู่ในระดับที่ใกล้เคียงกับราคาของสินค้าคู่แข่งโดยเฉพาะในตลาดที่มีผลิตภัณฑ์อื่นเป็นผู้นำตลาด
สำหรับในตลาดที่ผลิตภัณฑ์ของบริษัทเองเป็นผู้นำตลาด
การกำหนดราคาจะอิงกำไรมาตรฐานของบริษัทและระดับราคาที่ผู้บริโภคส่วนใหญ่ยอมรับได้
ข้อมูลราคาจะมาจากทั้งผู้แทนจำหน่ายและจากฝ่ายการตลาดของบริษัท
ซึ่งจะช่วยกันตรวจสอบราคาของสินค้าของคู่แข่งในท้องตลาด

(5) เพิ่มช่องทางการจำหน่าย

บริษัทมีเป้าหมายที่ขยายช่องทางการจำหน่ายจากประมาณ 10,000 ร้านค้าในปัจจุบัน เป็น 15,000
ร้านค้าภายในปลายปี 2547 โดยจะเพิ่มจำนวนร้านค้าระดับท้องถิ่น
ในหลากหลายประเภทร้านค้าเช่น ร้านขายผลิตภัณฑ์สัตว์เลี้ยง ร้านขายยา ร้านเคมีเกษตร
ร้านขายไม้และอุปกรณ์ก่อสร้าง เป็นต้น
ในปีที่ผ่านมาบริษัทได้ทยอยแต่งตั้งผู้แทนจำหน่ายแบบหน่วยรถเงินสด (Cash van) 5 ราย
ขึ้นมาเป็นผู้แทนจำหน่ายประจำเขต (Zone Distributors) รวมกับผู้แทนจำหน่ายเดิมที่มีอยู่ 2
ราย รวมเป็น 7 ราย ทำให้บริษัทมีเครือข่ายครบทุกจังหวัดในประเทศไทย
ครอบคลุมร้านค้าเกือบครบทุกประเภท
ซึ่งเป็นกลไกสำคัญในการช่วยให้กระจายผลิตภัณฑ์ที่มีอยู่ให้ผู้บริโภคหาซื้อได้สะดวกมากขึ้น
และสามารถกระจายผลิตภัณฑ์ใหม่ให้ผู้บริโภคได้ทดลองซื้อใช้
จนเป็นที่ยอมรับของผู้บริโภคได้รวดเร็วขึ้น

หน่วยรถเงินสดของผู้แทนจำหน่ายเขต (มีจำนวนรถตู้อยู่ 2-4 คันต่อเขต รวมทั้งหมด 17
คันในปัจจุบัน) เป็นกลไกที่สำคัญในการกระจายสินค้าให้เข้าถึงร้านค้าปลีกย่อยๆ ในเขตชานเมือง
ตำบล หมู่บ้าน หรือตามตรอก ซอกซอยในเขตเมือง ตามเขตพื้นที่ที่มอบหมาย
หน่วยรถเงินสดจะอำนวยความสะดวกกับร้านค้าปลีกเล็กๆ ที่สามารถซื้อสินค้าได้เพียงจำนวนน้อย

(6) แผนการส่งเสริมการจำหน่าย

ในธุรกิจเคมีเคหะภัณฑ์ที่การแข่งขันอย่างรุนแรง การทำให้ลูกค้าตระหนักในตราสินค้า (Brand
Awareness) นั้นมีความจำเป็นอย่างยิ่ง บริษัทจึงมีการตั้งงบประมาณในส่วนนี้ประมาณร้อยละ 9
ของยอดขายเพื่อเป็นค่าใช้จ่ายในการโฆษณาและเครื่องมือส่งเสริมการขายอื่นๆ เช่น ชั้นวางสินค้า
โบรชัวร์ แผ่นผับ แบนเนอร์ เสื้อยืด และสติคเกอร์ เป็นต้น

2. ลักษณะลูกค้าและกลุ่มลูกค้าเป้าหมาย

  ลูกค้าหรือผู้บริโภคผลิตภัณฑ์ของบริษัท (End Users) แบ่งเป็น 2 ประเภท ได้ดังนี้

(1) ผู้บริโภคทั่วไปที่เป็นผู้ใช้ตามบ้าน

เป็นกลุ่มลูกค้าหลักและเป็นกลุ่มลูกค้าเป้าหมาย
โดยที่ผลิตภัณฑ์ส่วนใหญ่ของบริษัทผลิตเพื่อจำหน่ายให้กับลูกค้ากลุ่มนี้
รายได้ให้กับลูกค้ากลุ่มนี้มีสัดส่วนร้อยละ 90 ของทั้งหมดโดยประมาณ
ส่วนใหญ่เป็นการขายทางอ้อมคือขายให้กับผู้แทนจำหน่ายซึ่งจะนำไปกระจายต่อกับร้านค้าต่างๆ
อาทิเช่น ร้านค้าปลีกขนาดใหญ่ ร้านค้าส่ง ร้านค้าปลีกทั่วไป ร้านฮาร์ดแวร์ ซุปเปอร์มาร์เก็ต
เป็นต้น

(2) ลูกค้าอุตสาหกรรม

บริษัทขายผลิตภัณฑ์โดยตรงให้กับลูกค้าประเภทนี้ ซึ่งสามารถแบ่งเป็น 2 กลุ่มตามผลิตภัณฑ์ที่ซื้อคือ

-   กลุ่มที่ซื้อผลิตภัณฑ์ป้องกันและกำจัดปลวก และแมลง (เชนไดร้ท์ สเตดฟาส 8 เอสซี,
    เชนไดร้ท์ สเตดฟาส 10 อีซี, ไซเปอร์แทค, ไบฟอสซ์ และวาโปนา) ได้แก่
    บริษัทรับจ้างป้องกันและกำจัดแมลง (Pest Control Operator : PCO)
    และโครงการก่อสร้างขนาดใหญ่

-   กลุ่มที่ซื้อผลิตภัณฑ์ทำความสะอาดทีโพล์ หรือ แอลดีไอ-21 ได้แก่
    กลุ่มบริษัทรับจ้างทำความสะอาด ผู้ประกอบการประเภทโรงพยาบาล โรงงานผลิตยา
    โรงงานผลิตอาหาร โรงงานผลิตยางรถยนต์ โรงงานผลิตถุงมือยาง
    และโรงงานผลิตเครื่องแก้ว

ลูกค้าประเภทนี้ประมาณกึ่งหนึ่งเป็นลูกค้าเดิมมาตั้งแต่ก่อนแยกออกมาจากบริษัทเชลล์แห่งประเทศไทย
ยอดขายลูกค้ากลุ่มนี้คิดเป็นร้อยละ 10 ของรายได้รวมโดยประมาณ

3. การจำหน่ายและช่องทางการจัดจำหน่าย

  ประมาณร้อยละ 90 ของรายได้รวมของบริษัทเป็นการขายผ่านผู้แทนจำหน่ายแบบขายขาด
  โดยที่ผู้แทนจำหน่ายจะนำผลิตภัณฑ์ของบริษัทไปกระจายขายตามร้านค้าต่างๆ กว่า 10,000
  ร้านค้าทั่วประเทศ
  การขายผ่านผู้แทนจำหน่ายนั้นเป็นไปตามนโยบายที่มีมาตั้งแต่ก่อนโอนกิจการมาจากบริษัทเชลล์แห่งประเทศไทย
  รวมทั้งเป็นไปตามลักษณะปฏิบัติของเจ้าของสินค้าอุปโภคบริโภค (Consumer Product)
  ทั่วไปที่ใช้บุคคลภายนอก (Outsource) เป็นผู้แทนจำหน่ายบางส่วนหรือทั้งหมด

  นอกจากเป็นการลดต้นทุนในการกระจายสินค้าแล้ว
  ปัจจัยหลักที่ทำให้การดำเนินงานเป็นลักษณะนี้มาโดยตลอดคือการที่ผู้แทนจำหน่ายสามารถกระจายขายผลิตภัณฑ์ของบริษัทได้อย่างมีประสิทธิภาพกว่า
  จากความชำนาญในพื้นที่ ประกอบกับความชำนาญในช่องทางการจัดจำหน่าย
  และความคุ้นเคยกับร้านค้าย่อย
  ส่งผลให้บริษัทสามารถมุ่งเน้นไปยังความชำนาญหลักคือการผลิตและพัฒนาผลิตภัณฑ์
  บริษัทสนับสนุนผู้แทนจำหน่ายโดยจัดให้ฝ่ายขายและการตลาดที่ทำหน้าที่บริหารผลิตภัณฑ์
  บริหารงานโฆษณา จัดการเรื่องส่งเสริมการขาย
  รวมทั้งช่วยผู้แทนจำหน่ายแก้ปัญหาเฉพาะหน้าต่างๆ

  บริษัทมีช่องทางการจำหน่าย 3 ประเภทดังต่อไปนี้

(1) ผู้แทนจำหน่ายเฉพาะช่องทาง

เป็นผู้แทนจำหน่ายตั้งแต่ช่วงก่อนโอนกิจการจากบริษัท เชลล์แห่งประเทศไทย มีอยู่ 2 รายคือ

-   บริษัท ทีโอเอ เพ้นท์ (ประเทศไทย) จำกัด (“TOA”)
    เป็นหนึ่งในผู้นำด้านผลิตภัณฑ์สีทำให้มีเครือข่ายร้านค้าเครื่องมือและวัสดุก่อสร้างทั่วประเทศ
    มากกว่า 5,000 ร้านค้า ด้วยช่องทางนี้ บริษัทจึงสามารถกระจายผลิตภัณฑ์รักษาเนื้อไม้
    และผลิตภัณฑ์ป้องกันและกำจัดปลวกได้กว่า 2,000 ร้านค้าทั่วประเทศ

-   บริษัท วิคเตอร์ มาร์เก็ตติ้ง จำกัด (“Victor”)
    เป็นช่องทางการจำหน่ายไปสู่ร้านค้าปลีกขนาดใหญ่ (Modern Trade) ทั่วประเทศ
    และร้านค้าปลีกทั่วไปในกรุงเทพและจังหวัดใกล้เคียงรวม 19
    จังหวัดในภาคกลางและภาคตะวันตก รวมแล้วมีเครือข่ายร้านค้าทั้งหมดประมาณ 3,000
    ร้านค้าย่อย

สรุปสาระสำคัญของสัญญาการเป็นผู้แทนจำหน่ายผลิตภัณฑ์และข้อตกลงอื่นๆ

  ---------------------------------------------------------------------------------------------------------------------
  รายละเอียด       TOA                                                Victor
  --------------- -------------------------------------------------- --------------------------------------------------
  ผลิตภัณฑ์          6 ผลิตภัณฑ์ได้แก่ Stedfast 4 SC, Chaindrite W/P LB,     ทุกผลิตภัณฑ์ที่ TOA ไม่ได้เป็นผู้แทนจำหน่าย ยกเว้น Chaindrite 1
                  Chaindrite W/P DB, Chaindrite W/P CL, Stedfast 40  Aerosol และ Stedfast 40 EC
                  EC (ขนาด1 ลิตร และ 4 ลิตร), Chaindrite 1 Aerosol     
                  (ขนาด 450 ซีซี และ 600 ซีซี)                           

  เขตพื้นที่มอบหมาย   ร้านค้าประเภทฮาร์ดแวร์ ร้านขายเครื่องมือและวัสดุก่อสร้าง       ร้านค้าประเภทซุปเปอร์มาร์เก็ต ห้างสรรพสินค้า ร้านสะดวกซื้อ
                  ทั้งที่เป็นร้านค้าปลีกและร้านค้าส่งทั่วประเทศ                   ร้านค้าของชำ ร้านขายอุปกรณ์ก่อสร้าง
                                                                     ร้านขายยาทั้งที่เป็นร้านค้าปลีกและส่งในเขตภาคกลาง
                                                                     และภาคตะวันตก

  อายุสัญญา         ตั้งแต่วันที่ 3 ม.ค. 46 เป็นต้นไป                          ลงวันที่ 26 ธ.ค. 46 มีผลบังคับใช้ 3 ปีจาก 1 ม.ค. 47
                  ฝ่ายหนึ่งฝ่ายใดสามารถแจ้งเลิกสัญญานี้ในเวลาใดก็ได้            ฝ่ายหนึ่งฝ่ายใดสามารถแจ้งเลิกสัญญานี้ในเวลาใดก็ได้
                  โดยแจ้งให้อีกฝ่ายหนึ่งทราบล่วงหน้าเป็นลายลักษณ์อักษรไม่น้อยกว่า   โดยแจ้งให้อีกฝ่ายหนึ่งทราบล่วงหน้าเป็นลายลักษณ์อักษรไม่น้อยกว่า
                  90 วัน                                              90 วัน

  ส่วนลด           ได้รับส่วนลดเป้าหมายการขาย (Target Rebate)             ได้รับส่วนลดเป้าหมายการขาย (Target Rebate)
                  และส่วนลดแถมพิเศษ (การแถมสินค้าในการสั่งซื้องวดถัดไป) ซึ่งทั้ง  เมื่อมียอดซื้อสูงถึงระดับที่ตกลงไว้ และส่วนลดส่งเสริมการขาย
                  2 ประเภท TOA จะได้รับเมื่อมียอดซื้อสูงถึงระดับที่ตกลงไว้        (Promotional Rebate)
  ---------------------------------------------------------------------------------------------------------------------

หมายเหตุ: TOA จะไม่ขายผลิตภัณฑ์ของบริษัท หากผลิตภัณฑ์นั้นมีลักษณะที่แข่งขันกัน เช่น
ผลิตภัณฑ์ในกลุ่มสี

  ย้อมไม้ (Wood Stain)

(2) ผู้แทนจำหน่ายท้องถิ่น (Zone Distributors)

แต่งตั้งขึ้นมาสำหรับแต่ละพื้นที่หรือท้องถิ่นเพื่อทำการกระจายสินค้าให้ลูกค้ารายย่อย
ปัจจุบันบริษัทมีตัวแทนท้องถิ่น 5 รายทั่วประเทศ มีเครือข่ายอยู่ประมาณ 5,000 ร้านค้า
ในการคัดเลือกผู้แทนจำหน่ายบริษัทจะพิจารณาจากประสบการณ์และความชำนาญเป็นที่รู้จักทั่วไปในเขตนั้นๆ
ความพร้อมในด้านการเงิน บุคลากรและระบบงาน รวมทั้งความสามารถในการลงทุนหน่วยรถเงินสด

(3) การขายตรง

บริษัทขายตรงให้กับลูกค้ากลุ่มอุตสาหกรรม
โดยมีฝ่ายพัฒนาผลิตภัณฑ์และขายอุตสาหกรรมเป็นหน่วยงานที่รับผิดชอบการติดต่อขายและดูแลให้บริการลูกค้ากลุ่มนี้

4. ภาวะการแข่งขัน

  ธุรกิจเคมีเคหะภัณฑ์ในปัจจุบันมีการแข่งขันสูงจากการที่มีผู้ประกอบการจำนวนกว่า 10
  รายในแต่ละผลิตภัณฑ์ทั้งจากบริษัทข้ามชาติและบริษัทภายในประเทศ
  บริษัทได้วางตำแหน่งทางการตลาดเป็นผู้ผลิตสินค้าคุณภาพสูงจากการได้รับรองมาตรฐานต่างๆ
  โดยระดับราคาของสินค้าจะอยู่ในระดับกลาง-สูง ภาวะการแข่งขันใน 3
  กลุ่มผลิตภัณฑ์หลักของบริษัทเป็นดังนี้

-   กลุ่มผลิตภัณฑ์รักษาเนื้อไม้
      เป็นกลุ่มที่บริษัทมีส่วนแบ่งการตลาดสูงที่สุดเนื่องจากเป็นผู้ประกอบการรายแรกๆ
      ในกลุ่มสินค้าประเภทนี้ตั้งแต่ยังเป็นส่วนหนึ่งของบริษัทเชลล์แห่งประเทศไทย
      ชื่อผลิตภัณฑ์จึงเป็นที่รู้จักของผู้บริโภคทั่วไป นอกจากนี้
      ในปัจจุบันผู้ประกอบการในตลาดยังคงมีจำนวนน้อยรายหากเทียบกับผลิตภัณฑ์เคมีเคหะภัณฑ์ประเภทอื่นๆ
      ปัจจัยที่ทำให้บริษัทเป็นผู้นำตลาดคือผลิตภัณฑ์เป็นที่เชื่อถือของผู้บริโภคมานาน
      และความสามารถในการกระจายสินค้าไปยังร้านค้าสี ร้านขายเครื่องมือและวัสดุก่อสร้าง
      อย่างทั่วถึงทั่วประเทศ

-   กลุ่มผลิตภัณฑ์ป้องกันและกำจัดแมลง
      ในส่วนของสเปรย์กำจัดแมลงโดยรวมมีการแข่งขันสูงมากเพราะมีอยู่กว่า 10
      เครื่องหมายการค้าที่วางขายอยู่ อย่างไรก็ตาม จะมีเพียง 4-5
      รายที่มีส่วนแบ่งตลาดอย่างมีนัยสำคัญ ได้แก่ ไบกอน ชิลล์ท็อกซ์ อาท คินโช
      เป็นต้นโดยบริษัทเป็นหนึ่งในผู้ประกอบการกลุ่มนี้
      แต่ถ้าพิจารณาเฉพาะสเปรย์กำจัดแมลงประเภทปลวก ผลิตภัณฑ์เชนไดร้ท์ 1
      สเปรย์ของบริษัทจัดได้ว่าเป็นผู้นำตลาดเนื่องจากชื่อเสียงด้านของผลิตภัณฑ์ที่มีมานานและส่วนแบ่งการตลาดที่สูงสุด
      ส่วนผลิตภัณฑ์ประเภทราดพื้นป้องกันปลวก ผลิตภัณฑ์เชนไดร้ท์ สเตดฟาส ชนิด 4 SC
      ของบริษัทถือว่าเป็นหนึ่งในผู้นำตลาด
      โดยที่ผู้ประกอบการรายอื่นซึ่งส่วนใหญ่คือบริษัทที่ผลิตและจำหน่ายสารเคมีกำจัดแมลงเพื่อการเกษตร
      และบริษัทข้ามชาติ ยังไม่มีการกระจายผลิตภัณฑ์ในร้านค้าทั่วไปในลักษณะสินค้าอุปโภค
      (Consumer products) แต่จะใช้วิธีการขายตรงกับลูกค้า
      หรือขายเข้าเฉพาะร้านค้าเคมีเกษตร

-   กลุ่มผลิตภัณฑ์ทำความสะอาด เป็นกลุ่มที่มีการแข่งขันสูงในทุกกลุ่มสินค้า
      ในกลุ่มแชมพูสุนัขจะมีผู้นำตลาด 2 รายคือผลิตภัณฑ์สลีคกี้ แบร์ริ่ง
      และผลิตภัณฑ์เชนการ์ดของบริษัทซึ่งถือว่าเป็นรายแรกๆ
      ที่มีแนะนำผลิตภัณฑ์แชมพูสุนัขเข้าสู่ตลาดตั้งแต่ช่วง 20 ปีก่อน ส่วนผลิตภัณฑ์ ทีโพล์
      สำหรับทำความสะอาดอเนกประสงค์
      บริษัทมียอดขายเพียงพอที่จะยังคงการกระจายสินค้าไปยังเครือข่ายร้านค้าปลีกได้เพราะมีฐานลูกค้าประจำซึ่งมีความภักดีต่อตราสินค้า
      (Brand Royalty)

  โดยทั่วไปในตลาดสินค้าอุปโภคปี 2547 มีภาวะการแข่งขันสูงว่าปี 2546
  เนื่องจากผู้บริโภคมีความจำเป็นที่จะต้องใช้จ่ายค่าพลังงานสูงขึ้น
  ทำให้มีส่วนเหลือเพื่อจับจ่ายสินค้าอุปโภคน้อยลง
  ส่งผลให้ตลาดสินค้าประเภทกำจัดแมลงในบ้านเรือนหดตัวลดลงเล็กน้อย คาดว่าในปี 2548
  ภาวะการแข่งขันในตลาดสินค้าอุปโภคจะทวีความรุนแรงขึ้นอีกโดยเฉพาะการส่งเสริมการขายในรูปแบบต่างๆ
  สังเกตได้จากสินค้าอุปโภคที่ขายตามห้างสรรพสินค้าที่ไม่มีผู้ผลิตรายใดกล้าขึ้นราคาถึงแม้ต้นทุนการผลิตจะขยับตัวขึ้นตามภาวะราคาน้ำมันอีกทั้งยังมีการส่งเสริมการขายลดแลกแจกแถมเพิ่มมากขึ้นกว่าเดิมในแต่ละตราสินค้า
  ในขณะเดียวกันงบใช้จ่ายด้านโฆษณามีแนวโน้มลดลง อย่างไรก็ตามทางบริษัทฯ
  คาดหวังการขยายตัวของยอดขายผลิตภัณฑ์เดิมในตลาดสินค้าอุปโภคร้อยละ 5-7
  เนื่องจากการพัฒนาการกระจายสินค้าในภูมิภาคยังมีช่องว่างที่จะทำให้ดียิ่งขึ้นได้
  นอกจากนี้การออกผลิตภัณฑ์ใหม่ 2-3 รายการจะช่วยเพิ่มยอดขายได้อีกอย่างน้อยร้อยละ 6-8

    ปี 2547 ตลาดบ้านอยู่อาศัยระดับราคาสูงและการก่อสร้างทั่วไปมีอัตราการเติบโตดี
    ซึ่งมีส่วนช่วยรักษาระดับการขายผลิตภัณฑ์รักษาเนื้อไม้
    และผลิตภัณฑ์ป้องกันปลวกและแมลงใต้ดินโดยรวม เพราะการขายไปยังบริษัทรับจ้างกำจัดแมลง
    อุตสาหกรรมและสถาบันในปีที่ผ่านมาเพิ่มสูงเกือบร้อยละ 30 สำหรับปี 2548 นี้
    ตลาดบ้านที่อยู่อาศัยอาจชะลอตัวลง และการก่อสร้างทั่วไปอาจไม่ดีเท่ากับปีก่อน
    คงมีแต่โครงการก่อสร้างสาธารณูปโภคพื้นฐานขนาดใหญ่ๆ เท่านั้น
    ทางบริษัทจึงต้องพยายามรักษายอดขายในตลาดอุตสาหกรรมในปีนี้
    ให้เท่าเดิมและเพิ่มสินค้าใหม่ทางด้านสาธารณสุข และสินค้าด้านเคมีเกษตรให้มากขึ้น
    เพื่อดึงให้ยอดขายโดยรวมในกลุ่มเพิ่มขึ้นอย่างน้อยร้อยละ 13-15

3.3 การจัดหาผลิตภัณฑ์

1. การผลิต

  บริษัทมีโรงงานผลิตอยู่ 1 โรงงานตั้งอยู่บนเนื้อที่ 9 ไร่ 3 งาน 93
  ตารางวาที่นิคมอุตสาหกรรมเวลโกรว์ 90/1 หมู่ 9 ตำบลบางวัว อำเภอบางปะกง
  จังหวัดฉะเชิงเทรา โดยในช่วงปี 2539
  บริษัทได้มีการรับโอนอุปกรณ์การผลิตเคมีเคหะภัณฑ์มาจากบริษัทเชลล์แห่งประเทศไทย
  มีเงินลงทุนเริ่มแรก 120 ล้านบาท
  และได้ลงทุนเพิ่มเติมในส่วนของห้องทดลองเคมีและอุปกรณ์การตรวจสอบ
  รายละเอียดการผลิตในช่วง 3 ปีที่ผ่านมาเป็นดังต่อไปนี้

+----------------------------+-------------+-------------+------------+
|                            | 2545        | 2546        | 2547       |
+============================+=============+=============+============+
|   ผลิตภัณฑ์รักษาเนื้อไม้ :        | 3,000,000   |             | 3,050,000  |
+----------------------------+-------------+-------------+------------+
|   กำลังการผลิตเต็มกำลัง        |             | 3,000,000   |            |
|   (ลิตร/ปี)^(1/)             |             |             |            |
+----------------------------+-------------+-------------+------------+
|   ปริมาณผลิตจริง (ลิตร/ปี)      | 1,778,436   | 2,374,611   | 3,060,129  |
+----------------------------+-------------+-------------+------------+
|   อัตราการใช้กำลังการผลิต      | 59%^(2/)    | 79%         | 100%       |
+----------------------------+-------------+-------------+------------+
|   ผลิตภัณฑ์ป้องกันและกำจัดแมลง : | 1,400,000   |             | 1,470,000  |
+----------------------------+-------------+-------------+------------+
|   กำลังการผลิตเต็มกำลัง        |             | 1,450,000   |            |
|   (ลิตร/ปี)                  |             |             |            |
+----------------------------+-------------+-------------+------------+
|   ปริมาณผลิตจริง (ลิตร/ปี)      | 1,038,460   | 1,344,038   | 1,244,126  |
+----------------------------+-------------+-------------+------------+
|   อัตราการใช้กำลังการผลิต      | 74%         | 93%         | 85%        |
+----------------------------+-------------+-------------+------------+
|   ผลิตภัณฑ์ทำความสะอาด :      | 2,300,000   |             | 2,300,000  |
+----------------------------+-------------+-------------+------------+
|   กำลังการผลิตเต็มกำลัง        |             | 2,300,000   |            |
|   (ลิตร/ปี)                  |             |             |            |
+----------------------------+-------------+-------------+------------+
|   ปริมาณผลิตจริง (ลิตร/ปี)      | 1,528,499   | 1,866,262   | 2,036,339  |
+----------------------------+-------------+-------------+------------+
|   อัตราการใช้กำลังการผลิต      | 70%         | 81%         | 89%        |
+----------------------------+-------------+-------------+------------+
|   ผลิตภัณฑ์อื่นๆ :              | 200,000     |             | 200,000    |
+----------------------------+-------------+-------------+------------+
|   กำลังการผลิตเต็มกำลัง        |             | 200,000     |            |
|   (ลิตร/ปี)                  |             |             |            |
+----------------------------+-------------+-------------+------------+
|   ปริมาณผลิตจริง (ลิตร/ปี)      | 150,520     | 151,025     | 81,955     |
+----------------------------+-------------+-------------+------------+
|   อัตราการใช้กำลังการผลิต      | 75%         | 76%         | 41%        |
+----------------------------+-------------+-------------+------------+

  หมายเหตุ: 1/ กำลังการผลิตสูงสุดคำนวณจากการผลิตวันละ 1 กะ (8 ชั่วโมง
  และคนงานประมาณ 75 คน)

    2/ ในปี 2545 อัตราการใช้กำลังการผลิตของผลิตภัณฑ์รักษาเนื้อไม้อยู่ที่ร้อยละ 59 เนื่องจาก
    ช่วง

    ปลายปี 2544 ลูกค้าได้มีการสำรองสินค้าจำนวนมาก ทำให้ยอดผลิตช่วงต้นปี 2545 ลดต่ำกว่า

    ปกติ ประกอบกับบริษัทมีการลงทุนและเพิ่มกำลังการผลิตบางส่วนในเครื่องจักร

  โรงงานแห่งนี้ดำเนินการผลิตอยู่วันละ 1 กะ หรือ 8 ชั่วโมงต่อวัน
  ทำงานวันจันทร์-ศุกร์และเสาร์เว้นเสาร์ โดยจะมีการทำงานล่วงเวลาบ้างประมาณวันละ 1-2
  ชั่วโมงต่อวัน อาคารผลิตแบ่งเป็น 5 อาคาร คือ

-   อาคารที่ 1 พื้นที่ 2,400 ตรม. เป็นสำนักงานของงานโรงงาน ห้องทดลองเคมี 600 ตรม.
      พื้นที่ที่เหลือ 1,800 ตรม.
      เป็นส่วนที่ผลิตผลิตภัณฑ์รักษาเนื้อไม้และผลิตภัณฑ์ป้องกันและกำจัดแมลงอื่นๆ

-   อาคารที่ 2 พื้นที่ 375 ตรม. เป็นโรงงานบรรจุแอโรโซล สเปรย์กำจัดแมลงเชนไดร้ท์

-   อาคารที่ 3 พื้นที่ 600 ตรม. เป็นโรงงานสำหรับการผลิตผลิตภัณฑ์ทำความสะอาด

-   อาคารที่ 4 พื้นที่ 1,800 ตรม. เป็นคลังสินค้าและสำนักงานแผนกวิศวกรรม

-   อาคารที่ 5 พื้นที่ 2,700 ตรม. เป็นสำนักงานและคลังสินค้า

  กระบวนการผลิตมีขั้นตอนดังต่อไปนี้

[]

2. การจัดหาวัตถุดิบและสภาพปัญหา

  วัตถุดิบที่ใช้ในการผลิตคิดเป็นสัดส่วนประมาณร้อยละ 90 ของต้นทุนรวม วัตถุดิบที่สำคัญ

  ประกอบด้วยสารออกฤทธิ์เข้มข้น (Active Technical Materials) ร้อยละ 22
  ตัวทำละลาย (Solvent) ร้อยละ 15และบรรจุภัณฑ์ ร้อยละ 40

  นอกจากราคาที่เหมาะสม วัตถุดิบที่เลือกซื้อจะต้องมีคุณภาพที่ได้มาตรฐานตรงตามที่บริษัทกำหนด
  รวมทั้งมีคุณสมบัติเป็นไปตามข้อกำหนดของหน่วยราชการที่เกี่ยวข้อง
  และมีแหล่งผลิตที่แน่นอนพร้อมมีใบรับรองหรือใบประกันคุณภาพทุกล๊อตที่จัดซื้อเข้ามาเพื่อการผลิต
  บริษัทไม่มีนโยบายที่จะผูกขาดการซื้อวัตถุดิบแต่ละชนิดจากผู้จัดจำหน่ายกลุ่มใดกลุ่มหนึ่งเพื่อความยืดหยุ่นในการเลือกแหล่งวัตถุดิบทั้งส่วนที่นำเข้าและทั้งซื้อในประเทศ
  วัตถุดิบสำคัญส่วนใหญ่โดยเฉพาะในส่วนของสารออกฤทธิ์เข้มข้นนั้นมีผู้จัดจำหน่ายหลายราย
  ดังนั้นเมื่อประกอบกับการวางแผนการผลิตที่รัดกุม
  ที่ผ่านมาบริษัทจึงยังไม่เคยประสบกับปัญหาขาดแคลนวัตถุดิบ

  บรรจุภัณฑ์และวัตถุดิบอื่นๆสั่งซื้อภายในประเทศจากผู้ผลิตและผู้จัดจำหน่ายมากกว่า 20 ราย
  ในระหว่างที่วัตถุดิบในส่วนของสารเคมีออกฤทธิ์จะเป็นการนำเข้าจากต่างประเทศ
  บริษัทได้มีการสั่งซื้อจากหลายแหล่งทั้งจากยุโรป ญี่ปุ่น สหรัฐอเมริกา อินเดีย และจีน
  โดยพิจารณาจากคุณภาพสินค้าและราคาที่เหมาะสมในแต่ละสถานการณ์
  รวมทั้งการบริการหรือการสนับสนุนทางด้านเทคโนโลยีบางประการจากผู้ขายบางรายด้วย
  ดังนั้นจึงเป็นเหตุผลที่บริษัทยังคงซื้อวัตถุดิบจากแหล่งที่มีราคาสูงกว่าอย่างยุโรปและสหรัฐอเมริกาในบางกรณี
  เพื่อคงความต่อเนื่องของการถ่ายทอดข้อมูลทางด้านเทคนิค วัตถุดิบนำเข้ามีมูลค่าคิดเป็นร้อยละ
  22 ของต้นทุนวัตถุดิบรวมในปี 2547

3. ผลกระทบต่อสิ่งแวดล้อม

  ที่ผ่านมาจนถึงปัจจุบันบริษัทไม่เคยมีปัญหาสิ่งแวดล้อมที่มีนัยสำคัญ
  โรงงานของบริษัทมีกระบวนการผลิตที่ทันสมัยอยู่ภายใต้การควบคุมของการนิคมอุตสาหกรรมแห่งประเทศไทย
  และได้รับการรับรองมาตรฐาน ISO 9001: 2000 มาตรฐานสิ่งแวดล้อม ISO 14001
  และได้รับรองมาตรฐานการผลิตตามหลักเกณฑ์วิธีการที่ดีในการผลิตวัตถุอันตรายในความรับผิดชอบของสำนักงานคณะกรรมการอาหารและยา
  (GMP) โดยบริษัทมีนโยบายเกี่ยวกับสิ่งแวดล้อมดังนี้

1.  ปฏิบัติตามข้อกฎหมายและข้อกำหนดที่เกี่ยวข้องกับสิ่งแวดล้อมอย่างเคร่งครัด

2.  มุ่งเน้นการป้องกันการเกิดมลพิษที่จุดกำเนิดโดยการ

    1.  เลือกใช้ส่วนประกอบของผลิตภัณฑ์ที่เหมาะสม ลดผลกระทบต่อสิ่งแวดล้อม

    2.  เลือกใช้และปรับปรุงอุปกรณ์การผลิต เพื่อลดการปนเปื้อนของสารเคมีสู่สภาพแวดล้อม

    3.  ลดการสูญเสียที่ไม่จำเป็น เช่น ของเสียจากกระบวนการผลิต
          การหกล้นรั่วไหลของสารเคมีอันตราย

3.  จัดการกำจัดของเสียโดยวิธีที่ปลอดภัยและถูกต้องตามกฎหมาย

4.  เฝ้าระวังและปรับปรุงการปฏิบัติงาน เพื่อให้สิ่งแวดล้อมดีขึ้นเสมอ รวมทั้งการใช้ทรัพยากรน้ำ
      และพลังไฟฟ้าอย่างมีประสิทธิภาพ

5.  หาทางป้องกันและแก้ไขปัญหาที่เกิดในภาวะฉุกเฉิน
      ซึ่งอาจส่งผลกระทบรุนแรงต่อสิ่งแวดล้อมหรือมีอันตรายต่อชีวิต

  นอกจากนี้บริษัทมีแนวทางการจัดการกับมลภาวะจากโรงงานดังนี้

-   น้ำทิ้งที่เกิดจากการใช้เพื่อทำความสะอาดทั่วไป เช่น จากห้องน้ำ โรงอาหาร
      การทำความสะอาดพื้นและอื่นๆ บริษัทใช้ระบบบำบัดเป็นเซ็ปติคแทงค์ (Septic Tank)
      พร้อมเติมอากาศเพื่อให้ค่าควบคุมต่างๆเป็นไปตามกฎหมายที่กำหนด

-   สำหรับอากาศ ฝุ่น และกลิ่น บริษัทใช้ระบบดูดอากาศ (HOOD) โดยผ่านถังกรองฝุ่น
      และถังกรองกลิ่นด้วยผงถ่านขจัดกลิ่น (Activated Carbon)

-   เสียงที่เกิดจากการบรรจุผลิตภัณฑ์แอโรโซลในโรงงานอาคารที่ 2
      บริษัทใช้มาตรการป้องกันที่ตัวพนักงาน โดยให้สวมใส่ที่อุดหู หรือที่ครอบหู

-   ขยะอันตรายที่เกิดจากกระบวนการผลิต บริษัทว่าจ้างให้บมจ.
      บริหารและพัฒนาเพื่อการอนุรักษ์สิ่งแวดล้อม (GENCO) เป็นผู้ดำเนินการขนส่ง
      และนำไปบำบัดกำจัดด้วยวิธีที่ถูกต้องตามกฎหมาย

  โดยในปี 2547 บริษัทมีค่าใช้จ่ายด้านการจัดการสิ่งแวดล้อมโรงงานประมาณ 0.34 ล้านบาท

3.4 งานที่ยังไม่ได้ส่งมอบ

  ไม่มี